b'\n_START_ARTICLE_\nWilliam Stokoe\n_START_SECTION_\nBiografia\n_START_PARAGRAPH_\nEl 1941 es va graduar a la Universitat Cornell, on el 1946 va guanyar el seu doctorat en literatura medieval._NEWLINE_El 1955 va comen\xc3\xa7ar la seva doc\xc3\xa8ncia a la Universitat Gallaudet com a professor d\'angl\xc3\xa8s (llengua oral) per als estudiants sords. Va quedar impressionat per la riquesa de la llengua de signes dels seus alumnes, que en aquell temps era exclosa dels instruments d\'ensenyan\xc3\xa7a, i va comen\xc3\xa7ar a desenvolupar un m\xc3\xa8tode descriptiu per a descobrir les estructures ling\xc3\xbc\xc3\xadstiques d\'aquell codi de gestos. _NEWLINE_El 1960 Stokoe va publicar "Sign Language Structure" ("Estructura de la llengua de signes") on va proposar que els signes poden ser analitzats com a compostos simultanis de tres elements o morfemes gestuals (que no tenen significat per ells mateixos): la configuraci\xc3\xb3 de la m\xc3\xa0 (queirema), el moviment de la m\xc3\xa0 (quinema) i la posici\xc3\xb3 de la m\xc3\xa0 (toponema). Per tant, segons Stokoe, la llengua de signes dels seus estudiants era de fet un codi amb doble articulaci\xc3\xb3, \xc3\xa9s a dir, una llengua natural._NEWLINE_Una llengua natural oral \xc3\xa9s un codi format per signes arbitraris, paraules, on cada signe al seu torn est\xc3\xa0 format per un repertori de components m\xc3\xa9s simples d\'un repertori relativament limitat, fonemes. _NEWLINE_En canvi, els signes d\'una llengua de signes, com per exemple la llengua de signes catalana o LSC, estan compostos d\'almenys cinc elements: la configuraci\xc3\xb3 de la m\xc3\xa0, el moviment de la m\xc3\xa0, la posici\xc3\xb3 de la m\xc3\xa0, l\'orientaci\xc3\xb3 de la m\xc3\xa0, i l\'expressi\xc3\xb3 facial o corporal._NEWLINE_Els treballs de Stokoe van fer canviar la percepci\xc3\xb3 de la llengua de signes, que era menystinguda com una versi\xc3\xb3 simplificada de la llengua oral, per passar a ser considerada una llengua de ple dret ben complexa i viva, amb la seva pr\xc3\xb2pia sintaxi i gram\xc3\xa0tica tan funcional i potent com la de qualsevol llengua oral._NEWLINE_El 1965 va presentar en col\xc2\xb7laboraci\xc3\xb3 amb Carl Croneberg i Dorothy Casterline "A Dictionary of American Sign Language on Linguistic Principles", un diccionari de l\'ASL._NEWLINE_En una altra obra seva, "Language in Hand" ("El Lenguaje en las manos"), Stokoe argumenta que en l\'evoluci\xc3\xb3 de l\'esp\xc3\xa8cie humana la llengua de signes ha d\'haver precedit la llengua oral, ja que les capacitats cognitives que van fer possible el llenguatge havien de ser per for\xc3\xa7a anteriors a les capacitats fisiol\xc3\xb2giques necess\xc3\xa0ries per a la parla._NEWLINE_El 1988 Stokoe va rebre el doctorat honoris causa per la Universitat Gallaudet.'